**Oifigeach Cosanta Sonraí**

Is nualaíocht GDPR thábhachtach é ról an Oifigigh Cosanta Sonraí (DPO) GDPR agus is cuid lárnach de chreatlach comhlíonta bunaithe ar chuntasacht an GDPR. Chomh maith le comhlíonadh GDPR na heagraíochta a thacú, beidh ról riachtanach ag DPO agus é/í ag gníomhú mar idirghabhálaí idir páirtithe leasmhara (mar shampla, údaráis mhaoirseachta, ábhair sonraí agus aonaid ghnó laistigh d'eagraíocht).

Beidh stádas gairmiúil, neamhspleáchas, saineolas maidir le cosaint sonraí ag an DPO agus chun foclaíocht an GDPR a lua, beidh baint ag an oifigeach cosanta sonraí, go cuí agus go tráthúil, le gach saincheist a bhaineann le cosaint sonraí pearsanta

Molann an CCS go ndéanfadh gach eagraíocht a mbeidh ceanglas uirthi DPO a cheapadh de réir GDPR é seo a dhéanamh chomh luath agus is féidir agus i bhfad roimh Bhealtaine 2018. Agus an t-údarás aige/aici chun a f(h)eidhm chriticiúil a chomhlíonadh, beidh an tOifigeach um Chosaint Sonraí ríthábhachtach maidir le hullmhúcháin na heagraíochta don GDPR agus leis na dualgais chuntasachta a chomhlíonadh.

Féadfaidh DPO a bheith ina bhall foirne ag an leibhéal cuí agus leis an oiliúint chuí, a bheithe ina DPO seachtrach, nó a bheith comhroinnte idir grúpa, agus tá foráil sa GDPR do na roghanna seo go léir.

Tá sé tábhachtach a thabhairt faoi deara nach bhfuil DPOanna freagrach go pearsanta mura gcomhlíonann eagraíocht an GDPR. Tá sé soiléir sa GDPR gurb é an rialtóir nó an próiseálaí é atá freagrach a chinntiú agus a bheith in ann a léiriú go bhfuil an próiseáil a déanamh de réir an GDPR. Is é an rialtóir nó an próiseálaí atá freagrach as comhlíonadh cosanta sonraí ag deireadh thiar thall.

**Cé uathu a theastaíonn DPO?**

1. Gach údarás agus comhlacht poiblí, lena n-áirítear ranna rialtais.

2. I gcás gurb iad oibríochtaí próiseála sonraí, a éilíonn monatóireacht rialta agus córasach ar dhaoine aonair ar scála mór príomhghníomhaíochtaí na heagraíochta (rialaitheoir nó próiseálaí).

3. I gcás gurb iad príomhghníomhaíochtaí na heagraíochta ná catagóirí speisialta sonraí (.i. sonraí sláinte) nó sonraí pearsanta a bhaineann le ciontuithe coiriúla nó cionta.

**Údarás Poiblí nó Comhlacht?**

Áirítear le húdaráis agus comhlachtaí poiblí údaráis náisiúnta, réigiúnacha agus áitiúla, ach is gnách go n-áirítear leis an gcoincheap seo raon comhlachtaí eile atá faoi rialú an dlí phoiblí.

Moltar, mar dhea-chleachtas, go ndéanfadh eagraíochtaí príobháideacha a dhéanann tascanna poiblí nó a fheidhmíonn údarás poiblí DPO a ainmniú.

Is féidir gníomhaíochtaí lárnacha a shainmhíniú mar na príomhghníomhaíochtaí is gá chun spriocanna na eagraíochta (rialaitheora nó próiseálaí) a bhaint amach. Mar shampla, ní mór do chuideachta slándála príobháidí a dhéanann faireachas ar ionaid siopadóireachta phríobháideacha agus/nó ar spásanna poiblí ag baint úsáide as CCTV DPO a cheapadh mar go bhfuil faireachas ina chroíghníomhaíocht ag an gcuideachta. Ar an láimh eile, ní bheadh sé riachtanach DPO a cheapadh i gcás ina thugann eagraíocht faoi ghníomhaíochtaí cosúil le tacaíocht párolla agus TF, mar, cé go mbaineann sé seo le sonraí pearsanta a phróiseáil, meastar iad mar ghníomhaíochtaí coimhdeacha seachas gníomhaíochtaí lárnacha.

**Próiseáil ar mhórscála**

Cé nach sainmhínítear scála mór sa GDPR ba cheart na fachtóirí seo a leanas a chur san áireamh;

• Líon na ndaoine aonair (ábhair sonraí) atá i gceist - bíodh sé mar uimhir shonrach nó mar chomhréir den daonra ábhartha

• Líon na sonraí agus/nó raon na n-ítimí sonraí éagsúla atá á bpróiseáil

• Fad, nó buaine, na gníomhaíochtaí próiseála sonraí

• Fairsinge geografach na gníomhaíochta próiseála

**I measc samplaí de phróiseáil ar mórscála tá:**

* próiseáil sonraí othar i gcúrsaí laethúil rialta ag ospidéal
* próiseáil sonraí taistil daoine aonair a úsáideann córas iompair phoiblí cathrach (mar shampla, rianú trí chártaí taistil)
* próiseáil sonraí geoshuímh fíor-ama ar chustaiméirí de shreang idirnáisiúnta bia gasta chun críocha staidrimh trí phróiseálaí atá speisialaithe i soláthar na seirbhísí seo
* próiseáil sonraí custaiméirí i gcúrsa gnó laethúil ag cuideachta árachais nó ag banc
* • próiseáil sonraí (ábhar, trácht, suíomh) ag soláthraithe seirbhíse teileafóin nó seirbhísí idirlín

**I measc na samplaí nach bhfuil próiseáil ar mórscála i gceist tá:**

* próiseáil sonraí othar ag dochtúir aonair
* próiseáil sonraí pearsanta a bhaineann le ciontuithe coiriúla agus cionta ag dlíodóir aonair

**Monatóireacht rialta agus córasach**

Ba cheart monatóireacht rialta agus córasach a léirmhíniú, go háirithe, mar gach cineál rianaithe agus próifílithe ar an idirlíon, lena n-áirítear rianú agus próifíliú le haghaidh fógraíocht iompraíochta. Mar sin féin, ní baineann an sainmhíniú ar mhonatóireacht leis an timpeallacht ar líne amháin. Ní ach sampla amháin de mhonatóireacht ar iompar daoine aonair é rianú ar líne.

Mar a léiríonn Meitheal Oibre 29 (a chuimsíonn údaráis chosanta sonraí am AE) ciallaíonn **‘Rialta’** ceann amháin nó níos mó den mhéid a leanas:

* Leanúnach nó tarlaíonn sé ag eatraimh áirithe ar feadh tréimhse áirithe
* Athfhillteach nó déanta arís ag tráthanna socraithe

Léirítear **‘Córasach’**  mar ceann amháin nó níos mó den mhéid a leanas:

* Go dtarlaíonn sé de réir córais
* Go bhfuil se réamhshocraithe, eagraithe nó críochnúil or methodical
* Go dtarlaíonn se mar chuid de phlean ginearálta do bhailiú sonraí
* Go ndéantar é mar chuid de straitéis

Is dócha gurb i measc na samplaí bheadh líonra teileachumarsáide a oibriú; gníomhaíochtaí margaíochta bunaithe ar shonraí; próifíliú agus scóráil chun críocha measúnú riosca (m.sh. calaois, scóráil creidmheasa, préimheanna árachais); cláir dílseachta, CCTV, agus feistí nasctha (m.sh. gluaisteáin chliste)

**Catagóirí speisialta sonraí** – Cuimsítear leo seo sonraí pearsanta a nochtadh; bunús ciníoch nó eitneach, tuairimí polaitiúla, creidimh reiligiúnacha nó fealsúnachta, nó ballraíocht ceardchumainn, agus sonraí géiniteacha a phróiseáil, sonraí bithmhéadracha chun críocha duine nádúrtha a aithint go huathúil, sonraí maidir le sláinte nó sonraí a bhaineann le saol gnéis nó claonadh gnéasach an duine nádúrtha nó sonraí pearsanta a bhaineann le ciontuithe agus cionta coiriúla.

**Tuilleadh faisnéise agus treorach**

Tá tuilleadh eolais agus treoir maidir le ról an Oifigigh um Chosaint Sonraí leagtha amach i dtreoirlínte na Meithle Oibre 29. Go háirithe tá seasamh Údaráis cosanta sonraí an AE leagtha amach sna treoirlínte seo maidir le ceisteanna ar nós:

* DPO amháin a ainmniú do roinnt eagraíochtaí
* Saineolas agus scileanna an DPO
* Ról, tascanna, cúramaí agus neamhspleáchas an DPO
* Na hacmhainní ar cheart iad a chur ar fáil do DPO chun a tascanna a dhéanamh.

**Cáilíochtaí**

Tá foráil in Airteagail 37.5 den GDPR go mbeidh Oifigeach Cosanta Sonraí ceaptha “bunaithe ar bhonn cháilíochtaí gairmiúla an duine agus, go háirithe, ar an méid saineolais atá ag an duine maidir le dlí agus cleachtais um chosaint sonraí agus ar chumas an duine na cúraimí dá dtagraítear in [Airteagal 39](http://www.privacy-regulation.eu/ga/39.htm) a chomhlíonadh.”

Ní shainmhíníonn an GDPR na cáilíochtaí gairmiúla atá ag teastáil nó an oiliúint ba cheart go ndéanfaí DPO chun a bheith cáilithe chun an ról a ghlacadh. Ligeann sé seo d'eagraíochtaí cinneadh a dhéanamh maidir le cáilíochtaí agus le hoiliúint DPO a bheith oiriúnaithe do chomhthéacs phróiseáil sonraí na heagraíochta.

Ba cheart an leibhéal cáilíochta agus saineolais cuí a chinneadh de réir na n-oibríochtaí próiseála sonraí pearsanta a dhéantar, de réir chastacht agus scála na próiseála sonraí, de réir íogaireacht na sonraí a phróiseáiltear agus de réir an mhéid chosanta a theastaíonn chun na sonraí a phróiseáil.

Mar shampla, i gcás ina bhfuil gníomhaíocht próiseála sonraí an-chasta, nó i gcás go bhfuil méid mór nó sonraí íogair i gceist (.i. cuideachta idirlín nó árachais), d'fhéadfadh go mbeadh leibhéal níos airde saineolais agus tacaíochta ag teastáil ón DPO.

Áirítear ar na scileanna agus saineolas ábhartha: saineolas i ndlíthe agus i gcleachtais chosanta sonraí náisiúnta agus Eorpacha, lena n-áirítear tuiscint dhomhain ar an GDPR; tuiscint ar na hoibríochtaí próiseála a dhéantar; tuiscint ar theicneolaíochtaí faisnéise agus ar shlándáil sonraí; tuiscint ar an earnáil ghnó agus ar an eagraíocht; agus an cumas cultúr cosanta sonraí a chur chun cinn laistigh den eagraíocht. Mar shampla, d'fhéadfadh go mbeadh ardleibhéal saineolais faoi fheidhmeanna áirithe TF sonracha, aistrithe idirnáisiúnta sonraí, nó eolas maidir le cleachtais chosanta sonraí sainiúil don earnáil, cosúil le próiseáil sonraí na hearnála poiblí agus roinnt sonraí ag teastáil ón DPO chun a gcuid dualgas a chomhlíonadh i gceart.

Agus scála, castacht agus íogaireacht a gcuid oibríochtaí próiseála sonraí á gcur san áireamh, ba cheart d'eagraíochtaí a bheith réamhghníomhach maidir le cinneadh a dhéanamh ar na cáilíochtaí agus ar an leibhéal oiliúna a theastaíonn óna n-Oifigeach Cosanta Sonraí.

Agus measúnú den sórt sin á dhéanamh acu, ba cheart go mbeadh eagraíochtaí ar an eolas go bhfuil roghanna oiliúna éagsúla ann a d'fhéadfaí leas a bhaint astu. Is seisiúin lae iad cuid de na cúrsaí oiliúna, agus is ar líne amháin is atá cuid acu. Tá cúrsaí eile ina bhronntar teastais acadúla creidiúnaithe mar shampla dioplómaí ó chumainn dlí náisiúnta. Tá cláir oiliúna gairmiúla eile ann a aithnítear go hidirnáisiúnta iad agus a mbíonn cáilíochtaí gairmiúla i gceist a theastaíonn tiomantas leanúnach d'oiliúint chun an cháilíocht ghairmiúil a choinneáil.

Molann an Coimisinéir Cosanta Sonraí go gcuirfí san áireamh an liosta fachtóirí neamh-uileghabhálach seo a leanas agus an clár oiliúna DPO cuí á roghnú:

• ábhar agus modhanna na hoiliúna agus na measúnachta;

• an bhfuil oiliúint lena bhronntar teastas riachtanach;

• stádas an chomhlachta creidiúnaithe; agus

• an bhfuil an oiliúint agus an teastas aitheanta go hidirnáisiúnta.

Ar aon nós, ba cheart go mbeadh leibhéal saineolais cuí ag Oifigeach Cosanta Sonraí ar dhlí agus ar chleachtais cosanta sonraí chun go mbeadh sé/sí in ann a ról ríthábhachtach a chomhlíonadh.

**Coimhlint Leasa**

Tá sé tábhachtach a chur san áireamh, cé gur féidir le DPO tascanna agus dualgais eile a chomhlíonadh, tá ceanglas ar an eagraíocht a chinntiú nach n-eascraíonn coimhlint leasa ar bith de bharr aon tascanna nó dualgais den sórt sin. Tá sé seo riachtanach chun neamhspleáchas an DPO a chosaint. Go háirithe, ciallaíonn sé nach féidir le DPO post a shealbhú in eagraíocht ina bhfuil an t-údarás acu cinneadh a dhéanamh ar na cuspóirí lena phróiseáiltear sonraí pearsanta agus ar na modhanna lena ndéantar iad a próiseáil.

Cé gur cheart go ndéanfaí breithniú ar gach struchtúr eagraíochtúil de réir cáis, mar threoir ginearálta, féadfaidh poist bhainistíochta shinsearacha mar shampla príomhfheidhmeannach, príomhoifigeach oibriúcháin/airgeadais/leighis, ceann AD nó ceann TF) a bheith ina poist choimhlinte laistigh d'eagraíocht. Tá mioneolas i treoirlínte WP 29 maidir leis an ábhar seo.

**Sonraí teagmhála DPO a fhoilsiú agus a scaipeadh**

Faoin GDPR ta ceanglas ar eagraíochtaí sonraí teagmhála an DPO a fhoilsiú agus na sonraí sin a chur in iúl don údarás ábhartha um chosaint sonraí. Is é cuspóir an cheanglais seo ná a chinntiú go bhféadfaidh daoine aonair (inmheánach agus seachtrach) agus go mbeidh an t-údarás um chosaint sonraí in ann teagmháil a dhéanamh go héasca agus go díreach leis an DPO gan dul trí aon chuid eile den eagraíocht. Tá tuilleadh treorach ar fáil i dtreoirlínte WP 29.

Chun cuidiú le heagraíochtaí sonraí teagmhála a gcuid DPOanna a chur in iúl don Choimisinéir Cosanta Sonraí, tá tairseach ar líne ar láithreán gréasáin an CCS á forbairt agus cuirfear i bhfeidhm í in 2018.